Document ID: 32012D0282

KOMISJONI RAKENDUSOTSUS,
22. mai 2012,
millega muudetakse komisjoni otsust 2008/425/EÜ liikmesriikidele teatavate loomahaiguste ja zoonooside riiklike likvideerimis-, tõrje- ja seireprogrammide esitamise standardnõuete osas liidu rahalise toetuse saamiseks
(teatavaks tehtud numbri C(2012) 3193 all)
(EMPs kohaldatav tekst)
(2012/282/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 25. mai 2009. aasta otsust 2009/470/EÜ kulutuste kohta veterinaaria valdkonnas, (1) eriti selle artikli 27 lõiget 10,
ning arvestades järgmist:
(1)
Otsusega 2009/470/EÜ on kehtestatud liidu rahalise toetuse andmise kord loomahaiguste ja zoonooside likvideerimis-, tõrje- ja seirekavade puhul.
(2)
Otsusega 2009/470/EÜ nähakse ette, et liikmesriigid esitavad komisjonile hiljemalt iga aasta 30. aprilliks ühe- või mitmeaastased programmid, mis algavad järgmisel aastal ja mille rakendamiseks nad soovivad saada liidu rahalist toetust. Kõnealuse otsuse kohaselt kehtestatakse otsuse lisas loetletud loomahaiguste ja zoonooside riiklike likvideerimis-, tõrje- ja seireprogrammide rahastamisel liikmesriikide kantud kulude hüvitamiseks liidu finantsmeede.
(3)
Komisjoni 25. aprilli 2008. aasta otsuses 2008/425/EÜ, millega kehtestatakse liikmesriikidele teatavate loomahaiguste ja zoonooside riiklike likvideerimis-, tõrje- ja seireprogrammide esitamise standardnõuded ühenduse rahalise toetuse saamiseks, (2) on sätestatud, et liikmesriigid, kes taotlevad ühenduselt rahalist abi teatavate loomahaiguste tõrje-, seire- ja kontrolliprogrammide rakendamiseks, peavad esitama taotluse, mis sisaldab kõnealuse otsuse I-V lisas ette nähtud teatavat teavet.
(4)
Euroopa Parlamendi ja nõukogu 22. mai 2001. aasta määrusega (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (3)on ette nähtud liikmesriikide aastased programmid veiste, lammaste ja kitsede transmissiivsete spongioossete entsefalopaatiate (TSE) seire jaoks. Nimetatud määrust on korduvalt muudetud alates otsuse 2008/425/EÜ vastuvõtmisest programmide raames kaasrahastatavate seire- ja likvideerimistoimingute reeglite osas.
(5)
Komisjoni 25. juuni 2010. aasta otsus 2010/367/EL kodu- ja metslindude seas läbiviidavate linnugripi järelevalveprogrammide rakendamise kohta liikmesriikides (4) võeti vastu, võttes arvesse komisjoni otsuse 2007/268/EÜ (5) vastuvõtmisest alates omandatud kogemusi ja teaduslikke arusaamu. Otsus 2007/268/EÜ tunnistati kehtetuks otsusega 2010/367/EL. Otsust 2008/425/EÜ tuleks ajakohastada, võttes seejuures arvesse kõnealuseid muudatusi, eelkõige neid, mis on seotud järelevalveprogrammide eesmärkidega.
(6)
Et tõhustada riiklike programmide esitamist, hindamist ja heakskiitmist, peavad liikmesriigid esitama taotlused võrgus alates 1. jaanuarist 2013 nende programmide puhul, mille suhtes kohaldatakse otsuse 2008/425/EÜ I-IV lisas sätestatud nõudeid. Seetõttu tuleks kõnealuste lisade struktuur kohandada andmete elektroonilisel teel esitamiseks ja töötlemiseks.
(7)
Seega tuleks muuta otsuse 2008/425/EÜ I-IV lisas sätestatud teatavate loomahaiguste ja zoonooside riiklike likvideerimis-, tõrje- ja seireprogrammide esitamise standardnõudeid liikmesriikidele liidu rahalise toetuse saamiseks ja need nõuded tuleks viia vastavusse asjaomaste liidu õigusaktide muudatusega ja kooskõlla taotluste esitamiseks kasutatava võrgupõhise süsteemiga. Selguse tagamiseks tuleks otsuse 2008/425/EÜ I-IV lisa asendada käesoleva otsuse lisas esitatud tekstiga.
(8)
Seega tuleks otsust 2008/425/EÜ vastavalt muuta.
(9)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2008/425/EÜ muudetakse järgmiselt.
1)
Lisatakse artikkel 1a:
„Artikkel 1a
Alates 1. jaanuarist 2013 esitavad liikmesriigid artikli 1 punktides a-d sätestatud taotlused, kasutades komisjoni esitatud vastavaid elektroonilisi standardvorme.”
2)
I-IV lisa asendatakse käesoleva otsuse lisaga.
Artikkel 2
Käesolev otsus on adresseeritud liikmesriikidele.
Brüssel, 22. mai 2012

Labels: 5
0
6
12
15